জ্বর নিয়ে ৬২ জন এসেছিলেন স্বাস্থ্য শিবিরে। এদের মধ্যে ৩৮ জনকে দেখে চিকিৎসকদের সন্দেহ হয়েছিল, তাদের শরীরে থাবা বসিয়েছে ডেঙ্গি। সেই সন্দেহ থেকেই শনিবার তাদের রক্ত পরীক্ষা হয়। রবিবার তাদের রিপোর্ট আসতেই দেখা গেল, আশঙ্কা কার্যত সত্যি। ৩৮ জনের মধ্যে ১৬ জনই ডেঙ্গিতে আক্রান্ত। এ ছবি সল্টলেক পুরনিগমের আওতাধীন দত্তাবাদের। মেয়র পারিষদ (স্বাস্থ্য) প্রণয় রায়ের কথায়, ‘শনিবার ৬২ জন স্বাস্থ পরীক্ষা করান। তার মধ্যে ৩৮ জনের রক্ত পরীক্ষা করা হয়েছে। এদের মধ্যে ১৬ জনের শরীরেই এনএস ওয়ান পজিটিভ মিলেছে।’